7.1. Meyvələrin yığılması və əmtəələşdirilməsi

Yığımın düzgün təşkili üçün ilk növbədə məhsuldarlıq müəyyənləşdirilməli, yığım vaxtı dəqiqləşdirilməli, işçi qüvvəsi, qablaşdırıcı material, alət və avadanlığa tələbat hesablanmalıdır.

Məhsuldarlığın təyini. Məhsuldarlığın təyini, mütəxəssisdən sortun biomorfoloji xüsusiyyətlərini, onun orta meyvə bağlama əmsalını, meyvənin kütləsini bilməyi tələb edir.

Hər sort üzrə, konkret şəraitdə, son 3-4 illik məhsuldarlığa əsasən orta məhsuldarlıq müəyyənləşdirilir.

Faktiki məlumatlara əsasən məhsuldarlığın müəyyənləşdirilməsi aşağıdakı formula ilə aparılır:

M = S * K * A
100000
burada:
M - hektardan məhsul, t;
S - ağacda meyvənin sayı;
K - meyvənin kütləsi q;
A - bağda ağacların miqdarı.

Meyvənin yığım vaxtı. Meyvə bitkilərində yığım vaxtı onun yetişkənliyi ilə müəyyənləşdirilir. Bu baxımdan meyvələrdə iki yetişkənlik xüsusiyyəti ayrılır - yığım (botaniki) və istehlak (yeyilmə) yetişkənliyi.

Yığım yetişkənliyinə çatmış meyvələrdə əsasən böyümə və qida maddələrinin toplanması prosesləri tamamlanmaqla onlar sorta məxsus kütləyə və rəngə malik olur. Meyvənin ləti barmaqla basıldıqda batır, ətirli olur.

Şəkil 7.1. Çəyirdəkli meyvə bitkilərinin məhsulunun əl ilə yığımı