Tinglərin çeşidlərə ayrılması. Meyvə bağı salmaq üçün realizə olunacaq tinglərin cinsi, calaqaltının tipi, sortun pomoloji adı və çeşidi dəqiq təyin edilməlidir. Çıxardılmış tinglərin hamısı eyni keyfiyyətdə olmur. Müxtəlif səbəblərdən onların müəyyən qismi aşağı keyfiyyətli, digər qismi eybəcər, xəstə olur, üçüncü qismi isə çıxarılan zaman zədələnir. Meyvə bağı salmaq üçün sağlam, gümrah, sahə standartına uyğun gələn birillik və ikiillik tinglər tələb olunur.

Şəkil 3.18. Tinglərin köklərinin torpaqda saxlanması

Tingin müvəqqəti saxlanması. Tingin kök sistemi zəif olduğundan əlverişsiz şəraitin (şaxta, külək, Günəş şüaları) təsirindən tez quruyur. Odur ki, çeşidlərə ayrılmış hər pomoloji sorta aid olan tinglərin köklərini göndərilənədək torpaqla örtülmüş vəziyyətdə saxlayırlar (Şəkil 3.18).

Tinglərin fumiqasiyası. Meyvə bağlarında xəstəlik və zərərvericilərin artmasının qarşısını almaq məqsədilə meyvə tinglərini satışa buraxmazdan əvvəl onların zəhərli kimyəvi maddələrin tüstüsü, yaxud da buğu ilə zərərsizləşdirilməsi əməliyyatına fumiqasiya deyilir.

Tingin realizə olunması. Hər meyvə tingliyi təsərrüfatının ting yetişdirmək hüququna malik olduğunu təsdiq edən sənədi olmalıdır. Nəzərdə tutulmamış, dövlət planında yetişdirilməsi tövsiyə edilməyən, respublikanın standart cins və sortlar siyahısına daxil edilməyən, yad meyvə bitki cinslərindən və sortlarından ting yetişdirmək yolverilməzdir.Əldə olunmuş tinglər sortlar üzrə ayrı-ayrı bağlanaraq etiket vurulur və satış məntəqəsinə göndərilir.Göndərilən tinglərin kökü sarınmalıdır ki, qurumasın.

| Sərbəst iş üçün tapşırıqlar

1. Azərbaycanın müxtəlif bölgələrində və yaşadığınız ərazidə tinglik təsərrüfatlarında ting istehsalı haqqında məlumatları toplayın və qrup yoldaşınızla müzakirə edin.
2. Ting istehsalı üçün ərazini seçərkən tələb olunan şərtləri iş dəftərinizdə ardıcıl olaraq qeyd edin və mövcud problemləri müzakirə edin.
3. Tinglik təsərrüfatlarında sağlam əkin materialı əldə etmək üçün istifadə olunan indiqator bitkiləri araşdırın və istifadə qaydasını iş dəftərinizdə qeyd edin.
4. Calaqlıq şöbəsində aparılan qulluq işlərinin yerinə yetirilmə ardıcıllığını və texnologiyasını göstərin.