İntensiv tipli meyvə bağı. Belə bağda intensivləşmənin bütün aqrotexniki əməliyyatları tətbiq edilir. Burada yüksək mexanikləşdirmə, kimyalaşma və meliorasiya əsasında tez və bol məhsul alınır.

Adi intensiv bağ tipi. Kürə, yarımyastı və yastı çətirli sıxlaşdırılmış və həmçinin yastı çətirli şpaler bağ tipidir. Belə bağda ağacların boyu calaqaltının tipindən asılı olaraq 2-3 m-dən 4-5 m-ə qədər olmaqla, cərgəarasında çətrin eni 1-1,5 m-dən 3-6 m-ə qədər olur. Tam məhsul dövrünə qədəm qoyduqdan sonra belə bağlar 220-450 sen/ha məhsul verir.

Superintensiv tipli bağ. Belə bağ tipi kol və ya ehram formalı ensiz çətrə malik ağaclardan təşkil olunur. Burada əsasən sıxlaşdırılmış - xətvari və çoxcərgəli lent (blok) tipli əkin sxemlərindən istifadə edilir. Ağacların boyu 1,5-2,5 m, cərgəarasında çətrin eni 0,5-1,5 m olmaqla hektarda bitkilərin miqdarı 2500-6666 ədəd olmaqla məhsuldarlığı 500-700 sen/ha təşkil edir.

4.2. Bağ üçün sahənin seçilməsi

Bağ üçün sahə seçərkən müxtəlif kənd təsərrüfatı sahələri üzrə yüksək ixtisaslı mütə-xəssislər (torpaqşünas, meyvəçi, meliorator, aqrometereoloq, iqtisadçı, yer quruluşu mütəxəssisi və s.) cəlb olunmalıdır. Bağ sahəsi yaşayış yerlərinə yaxında seçilməlidir ki, istehsalın təşkili, əmək ehtiyyatlarından, texnikadan istifadə səmərəli olsun, məhsulu vaxtında və itkisiz yığmaq mümkün olsun.

Eyni zamanda təbii şərait amillərinə də xüsusi diqqət yetirilməlidir ki, bağın uzun müddət və keyfiyyətlə fəaliyyət göstərməsinə təminat verilsin. Bunları nəzərə alaraq bağ üçün sahə seçərkən aşağıdaki iki şərait nəzərə alınmalıdır:

1. Təbii şərait - buraya relyef, iqlim amilləri, torpaq, qrunt sularının dərinliyi, bitki örtüyü aid edilir.
2. Təsərrüfat-təşkilatı şərait - buraya yaşayış yerlərinin yaxınlığı, şosse və dəmir yollarının mövcudluğu və yaxınlığı, cinslərin, sortların və calaqaltıların seçilməsi, onların yerli şərait üçün əsaslandırılması, məhsulun hara və necə realizə edilməsi məsələləri aid edilir.

4.3. Təbii şərait

Relyef. Bağın inkişafı və ağacların bol və yüksək keyfiyyətli məhsul verməsi yerin relyefindən bilavasitə asılıdır. Relyefin müxtəlifliyi həm mikroiqlim və həm də torpaq şəraitinə bilavasitə təsir göstərir. D.s. yüksəklik dəyişdikcə hava şəraiti, torpaqların tipi və keyfiyyəti müəyyən qədər dəyişir. Müəyyən olunmuşdur ki, hər 100 metr yüksəkliyə qalxdıqca havanın orta illik temperaturu 0,5 °C aşağı düşür, vegetasiyanın davametmə müddəti 5 gün azalır, yağıntıların miqdarı isə nisbətən artır. Hündürlüyə qalxdıqca meyvələrin yetişməsi ləngiyir, onun keyfiyyət və nəqliyyata davamlılığı artır (Şəkil 4.2).

Qapalı yarğan və dərələrdə soyuq hava durğunluğu yarandığından belə yerlər bağ üçün əlverişli deyil.