Tarlaarası yollar. Qeyd olunduğu kimi tingliyin çoxaltma və calaqlıq şöbələri üçün əkin dövriyyəsi (növbəli əkin) tətbiq edilir. Əkin dövriyyəsinin hər tarlasında nəqliyyat vasitələrinin rahat hərəkətini asanlaşdırmaq məqsədilə tarla ilə tarla arasında 8-10 m enində boş sahə buraxılır. Belə sahəyə tarlaarası yol deyilir.

Sərnəarası və şəbəkəarası yollar. Sərnə və şəbəkələrə tələb olunan materialın daşınması, texnoloji əməliyyatın vaxtında tətbiqi, maşınların və kənd təsərrüfatı maşınlarının hərəkəti üçün sərnəarasında 5 m enində yol, şəbəkə ilə şəbəkə arasında şəbəkənin uzun tərəfində 2 m enində, şəbəkənin gödək tərəfində isə 1 m enində yol qoyulur (Şəkil 3.13).

3.2.4. Tinglikdə əkin dövriyyəsinin tərtibi

Calaqaltının və tingin uzun illər eyni sahədə yetişdirilməsi bioloji, aqrotexnoloji, təsərrüfat və iqtisadi cəhətdən əlverişli deyil. Bu halda bitki torpaqdan hər il eyni qida maddələrini mənimsəyərək onu taqətdən salır, eyni növ alaq otlarının, zərərvericilərin, xəstəliklərin artmasına şərait yaradır, torpağın arasıkəsilmədən becərilməsi, onun fiziki xüsusiyyətlərinin pisləşməsinə səbəb olur. Nəticədə belə şəraitdə yetişdirilən calaqaltı və tingin keyfiyyəti aşağı düşür, tinglik təsərrüfatına böyük iqtisadi ziyan dəyir. Torpaqdan səmərəli istifadə etmək, onun münbitliyini yüksəltmək, fiziki xüsusiyyətlərini yaxşılaşdırmaq, sahə vahidindən çoxlu, yüksək keyfiyyətli calaqaltı və ting çıxımını artırmaq, tingin maya dəyərini aşağı salmaq, təsərrüfatın əlaqədar sahələrinin planlı və gəlirlə fəaliyyətdə olması məqsədi ilə meyvə tingliklərində əkin dövriyyəsi və ya növbəli əkin sxemləri tətbiq edilməlidir..

Əkin dövriyyəsinə çoxillik və birillik ot bitkiləri, dənli, dənli-paxlalı, tərəvəz bitkiləri, bitkili və bitkisiz herik sistemləri daxil edilir.

Çoxillik ot bitkiləri torpağı üzvi kütlə ilə zənginləşdirir. Lakin rütubətlə təmin olunmamış rayonlarda rütubət ehtiyatını artıra bilmədiyindən, onlar meyvə bitkiləri üçün sələf olduqda sahə vahidindən ting çıxımına və tingin keyfiyyətinə mənfi təsir göstərir.Çəyirdəkli meyvə bitkilərində vertisilloz, soluxma xəstəliyinin qarşısını almaq məqsədilə bu xəstəliyə tez tutulan və xəstəliyi yaya bilən pomidor, badımcan, bibər, tütün və kartof bitkilərinin əkin dövrüyyəsinə daxil olması məqsədəuyğun hesab edilmir. Çoxillik ot bitkiləri yaxşı inkişaf edə bilməyən şəraitdə, sahəyə yüksək normada - 40-50 ton üzvi gübrə verib orada birillik paxlalı bitkilərin becərilməsi məsləhət görülür. Toxmacar və ya ting becərildiyi sahədən çıxarıldıqdan sonra torpaqda olan zərərverici və xəstəlik törədənlər fəaliyyətlərini 2-4 il ərzində davam etdirir. Belə sahədə həmin cinsdən olan bitkilərin yenidən becərilməsi toxmacarın və tingin qeyri-standart olması ilə nəticələnir.

Bölgənin torpaq-iqlim şəraitindən, plan tapşırığından və yetişdirilən meyvə bitki toxmacarının və tinglərinin xüsusiyyətindən asılı olaraq əkin dövriyyəsi tərtib edilir.

Tinglikdə gübrələrin tətbiq. Yüksək keyfiyyətli calaqaltı və ting yetişdirmək üçün tinglikdə əkin dövriyyəsi sxemində toxum səpiləcək və ya calaqaltılar əkiləcək tarlaya, sələfin xüsusiyyətindən asılı olaraq payızda dondurma şumundan qabaq üzvi və mineral gübrə verilir. Üzvi gübrəni bilavasitə qara herik sələf olan tarlada tingliyin təşkilindən qabaq verib tarlanı şumlayırlar.