Budama zamanı buraxılan hər hansı bir səhv, çox ağır nəticələrə gətirib çıxara bilir. Ona görə də budama kifayət qədər səriştəli və təcrübəli mütəxəssislər tərəfindən aparılmalıdır. Budama aparılarkən ilk növbədə sortun fərdi xüsusiyyəti nəzərə alınmaqla aparılmalıdır.

Budamanın növləri. Budamanın ağacın yaşından və məqsəddən asılı olaraq aşağıdakı dörd növü mövcuddur.

Formaverici budama. Bu budama növü cavan bağda ağaclar məhsula düşənə qədər tətbiq edilir. Məqsəd, qəbul edilmiş sxem əsasında ağacda müəyyən çətir yaratmaq, skelet və meyvə budaqcıqlarının optimal nisbətinə və yerləşmə nizamına nail olmaqdır. Formaverici budama həm də məhsula vaxtında düşməni təmin edən vasitədir. Cavan ağacların güclü budanması məhsula düşməni ləngidir (Şəkil 5.19).

Şəkil 5.19. Formaverici budama
Şəkil 5.20. Nizamlayıcı budama

Nizamlayıcı budama. Ağaclar məhsula düşəndən yüksək məhsulun tükənməyə başladığı dövrə qədər olan müddətdə tətbiq edilir. Adından göründüyü kimi bu budama, boy və məhsulverməni nizamlamaqla, ağacların məhsulvermə dövrünü uzatmağa yönəldilmiş budama növüdür.

Nizamlayıcı budama skelet, yarımskelet budaqların və meyvə budaqcıqlarının optimal nisbətinə nail olmağa yönəldilir (Şəkil 5.20).

Sağlamlaşdırıcı (sanitar)budama. Bu tip budama ağaclar tam məhsula düşdükdən sonra aparılır. Bu budamada məqsəd, sıxlıq yaradan, xəstə, zədəli, qurumuş budaqları kəsib atmaqla çətir daxilində hava və işıq rejimini nizamlamaqdır.

Şaxtadan ciddi zədəalmış hissələr tumurcuqlara qədər gödəldilir.Mexaqniki təsirlərdən zədələnmiş, xəstə və qurumuş budaqlar isə kəsilib atılır.