Bakteriyalı xərçəng. Xəstəliklə bütün çəyirdəkli meyvə bitkiləri yoluxur, lakin o ərik, albalı, şaftalı üçün xüsusilə təhlükəli xarakter daşıyır. Gavalı və gilas nisbətən davamlıdır (Şəkil 6.11).

Mübarizə tədbirləri. Xəstəliyə qarşı davamlı əkin materialından istifadə etməklə yeni bağlar baxımsız plantasiyalardan xeyli aralı məsafədə yerləşdirilməlidir. Xəstəliyin ilkin simptomları müşahidə edilən kimi cavan ağaclarda yoluxmuş budaqlar sağlam hissədən 10-15 sm sağlam toxumaya daxil olmaqla kəsilməli və bağdan kənara çıxarılaraq yandırılmalıdır. Kəsilmə yerləri 1%-li mis kuporosu məhlulu ilə dezinfeksiya olunur, və ya bağ qatranı ilə yağlanır. Hər budama, kəsmədən sonra bağ inventarı 5%-li formalin məhlulu ilə dezinfeksiya edilir. Güclü yoluxmuş ağaclar kökündən çıxarılır, bağdan kənarlaşdırılır, torpaq xlorlu əhənglə (100 q/m) dezinfeksiya edilir və basdırılır. Ağacların nisbi sükunət dövrü və vegetasiya zamanı kompleks xəstəliklər sistemində istifadə edilən preparatlar (nitrafen, dəmir kuporosu, mis kuporosu, bordo mayesi) səmərəlidir.

Şəkil 6.10. Bakterial ləkəlik | Şəkil 6.11. Bakteriyalı xərçəng

Kitrə buraxma və ya çəyirdəklilərdə hommoz. Çəyirdəkli meyvə bitkiləri becərilən bütün rayonlarda ən geniş yayılmış xəstəliklərdən biridir.

Kitrə buraxma bütün çəyirdəkli ağaclara xasdır, lakin şaftalı, ərik, albalı, gilas və gavalıda daha intensiv əmələ gəlir (Şəkil 6.12).

Şəkil 6.12. Hommoz | Şəkil 6.13. Zədəli hissənin təmizlənməsi