Birinci ilin başlanğıcında vegetasiya başlamazdan qabaq birillik tinglər, veriləcək çətir formasına müvafiq olaraq, müəyyən hündürlükdə kəsilir. Bundan sonra gövdə üzərində əmələ gələn zoğlardan çətir yaratmaq üçün lazım olanlar saxlanır, qalanları isə kəsilib atılır. Eyni zamanda kökdən, kök boğazından əmələ gələn pöhrələr də dibindən kəsilib atılmalıdır.

Cavan bağda formavermə və budama nəzəri məsələlər əsasında aşağıdakıları nəzərdə tutur:

1. Ağacda möhkəm özül (bünövrə) yaratmaq;
2. Müxtəlif xarakterli budaqların tabeçiliyinə nail olmaq;
3. Müxtəlif sıra budaqları fəzada sərbəst yerləşdirmək;
4. Məhsula düşməni tezləşdirmək;
5. Məhsulun yığımı, xəstəlik və zərərvericilərlə mübarizə, ağacların budanmasını mexanikləşdirmək və onun səmərəliliyini artırmaq;
6. İstilik rejimini nizamlamaq.

Şəkil 5.10. Budağın ayrılma bucağı və möhkəmliyi

1. Çox iti bucaq altında ayrılma zamanı oduncaq qatları bitişmir: onlar ölü toxumalar şəklində bucağın qoltuğunda toplanır; qırılma qaçılmazdır.
2. Kifayət qədər böyük bucaq altında ayrılma zamanı oduncaq qatları üst-üstə düşür və qırılmır.

Bu məsələlərin hər biri ilə ayrıca tanışlıq tələb olunur

Ağacda möhkəm özül (bünövrə) yaratmaq. Meyvə bitkilərində cins, sort xüsusiyyyə-tindən və becərilmə şəraitindən asılı olaraq tumurcuqlar gövdədən müxtəlif bucaqlar altında ayrılır. Nisbətən dar bucaq (25-30°) altında budaqların ayrılması gövdə ilə möhkəm anatomik vəhdətə zəmanət vermir. Bu halın qarşısını almaq üçün budaqların gövdədən ayrılma bucağı 50-55°-dən artıq olmalıdır (Şəkil 5.10).

Budaqların tabeçiliyini təmin etmək. İstər gövdə üzərində olan birinci sıra budaqlar və istərsə də onlardan ayrılmış sonrakı sıra budaqlar, hətta eyni ildə belə müxtəlif vaxtlarda əmələ gəldiklərindən, onlar bir birindən fərqli vəziyyətdə olur.