Vegetativ tumurcuqlar. Vegetativ tumurcuqlar açılaraq vegetativ orqan - yarpaq və ya zoğ əmələ gətirir. Buna görə də vegetativ tumurcuq özlüyündə yarpaq və boy tumurcuğu adlanan iki yarımqrupa ayrılır (Şəkil 1.7, A).

Yarpaq tumurcuğu. Bu tumurcuq açıldıqda yarpaq və həlqəli meyvə budaqcığı verir.

Boy tumurcuğu. Nazik, uzun və ucunun sivri olması ilə fərqlənir. Boy tumurcuğu gövdənin, zoğun başlanğıcıdır. Beləliklə, boy tumurcuğu inkişaf etməmiş gövdə və ya zoğdur.

Əlavə tumurcuq. Əlavə tumurcuq gövdədə və kökdə olan mantar təbəqəsindən, yarpaqda isə damar kambisindən əmələ gəlir. Budaq üzərində hər buğumda adətən üç tumurcuq birlikdə yerləşir. Onlardan biri və ya ikisi gövdənin və ya budağın qabığı altında gizləndiyindən görünmür. Əsas tumurcuq bu və ya başqa səbəbdən məhv olduqda onun əsasından əlavə tumurcuqlar oyanıb zoğ verir. Beləliklə düşdüyü şəraitdən asılı olaraq əlavə tumurcuq açılıb əlavə zoğ və ya əlavə kök yaradır.

Generativ tumurcuqlar. Generativ tumurcuğa çiçək tumurcuğu, meyvə tumurcuğu, habelə reproduktiv tumurcuq da deyilir.

Generativ tumurcuq vegetativ tumurcuqdan iri, dolğun, ucunun küt və yastı olması ilə fərqlənir. O, meyvə budaqcığına birləşdiyi yerdən geniş bucaq altında ayrılır (Şəkil 1.7, B).

Şəkil 1.7. Tumurcuğun tipləri və quruluşu

1-boy tumurcuğu; 2-çiçək başlanğıcı; 3-başlanğıc yarpaq; | 4-tumurcuq başlanğıcı; 5-tumurcuq pulcuğu; 6-sütun.

Şəkil 1.8. Sadə generativ tumurcuq

Sadə generativ tumurcuq. Generativ tumurcuq açıldıqda yalnız çiçək əmələ gətirirsə belə tumurcuğa sadə və ya təmiz generativ tumurcuq deyilir. Ərik, şaftalı, gavalı, gilas, albalı, alça, göyəm,iydə bitkilərinin generativ tumurcuqları sadə və ya təmiz generativ tumurcuq adlanır (Şəkil 1.8).