İşıq və istiliklə təmin olunmuş rayonlarda adətən rütubət azlıq etdiyindən belə şəraitdə yamacların şimal, şimal-qərb cəhətlərini seçirlər. Rütubətlə təmin olunmuş yamaclarda meyvə bitkilərini çatışmayan işıq və istiliklə təmin etmək üçün yamacların cənub və cənub-qərb cəhətlərini seçirlər.

Müxtəlif relyefli sahələrdə çiçək tumurcuqlarının, çiçəklərin və ağacın aşağı tempe-raturdan zədələnməsinin əsas səbəbi hava drenajı - hava cərəyanı üçün şəraitin olmamasıdır Hava drenajı normal olan dağətəyi şəraitdə becərilən ərik ağacının 10 il ərzində 9 dəfə normal məhsul verməsi, hava drenajı normal olmayan aran şəraitində isə ərik ağacının 10 il ərzində 2-3 dəfə məhsul verdiyi müşahidə edilmişdir.

1.2.4. Biotik amillər
Şəkil 1.32. Biotik amil (mikroorqanizmlər)

Torpaqda müxtəlif mikro-orqanizmlər və göbələklər mövcuddur. Bunlardan müəyyən qismi bitkinin həyatında xeyirli olduğu halda, digər qismi meyvə-giləmeyvə bitkilərinə böyük ziyan vurur (Şəkil 1.32). Torpaqda olan mikroorqanizmlərin bəziləri havasız şəraitdə, digər qismi isə havalanan şəraitdə, üçüncü qismi isə həm havasız, həm də havalanan şəraitdə normal böyüyür və inkişaf edir. Xeyirli torpaq mikro orqanizmləri meyvə-giləmeyvə bitkilərinin həyatında böyük rol oynayır. Onlar arasıkəsilmədən bitki və heyvanların torpaqda olan üzvi qalıqların minerallaşdırır, torpağı azot, kalsium, kalium, fosfor, dəmir, maqnezium və digər elementlərlə zənginləşdirirlər. Bununla yanaşı onlar torpağın fiziki xüsusiyyətini və strukturluğunu da yaxşılaşdırır. Torpaqda xeyirli mikroorqanizmlərin çox olması onun münbitləşməsinə səbəb olur. Mikroorqanizmlərin miqdarı torpağın xüsusiyyətindən də asılıdır. Bəzi torpaqlarda xeyirli mikroorqanizmlər az olduğundan, bitkinin məhsulu azalır. Bitkinin böyüməsi, inkişafı, yüksək keyfiyyətli və bol məhsul verməsi üçün torpağa süni olaraq bakterial gübrələr, xüsusilə azotobakterin, fosforobakterin və silikatlı bakterin verilməsi tətbiq edilir. Mikroorqanizmlər ən çox kök sisteminin yayıldığı zonada (rizosfera) toplanır. Rizosferada olan xeyirli mikroorqanizmlər qismən köklərin buraxdığı maddələrlə, habelə məhv olmuş köklərlə qidalanır. Torpaqdakı xeyirli mikroorqanizmlərin bitki üçün böyük əhəmiyyətə malik olmasını nəzərə alıb, onların çoxalmaları və inkişafı üçün şərait yaratmaq lazım gəlir. Bu məqsədlə də torpağa üzvi, mineral gübrə və onların qarışığı verilir, sahə suvarılır, torpaqda normal hava cərəyanı yaradılır. Yaradılmış əlverişli şəraitdə artan mikroorqanizmlər torpaqdakı üzvi qalıqları, xüsusilə sellüloza, liqinin, pektin maddələrini, zülalı, yağları və s. parçalayır meyvə bitkilərinin böyümə və inkişafında soxulcanların da rolu böyükdür. Onlar torpağı yumşaldaraq köklərin geniş yayılmasına şərait yaradır. Soxulcanlar adətən torpağın rütubətli olan üst qatına yığışır.