6.1. Bitki mühafizə tədbirləri üzrə hüquqi normalar

Azərbaycanda becərilən çəyirdəkli meyvə bitkiləri yüksək keyfiyyətli məhsul vermə gücünə malikdir.Lakin bəzi hallarda düzgün aparılmayan aqrotexniki qulluq səbəbindən məhsul itkisi ilə rastlaşılır. Məhsul itkisinin bir səbəbi xəstəlik və zərərvericilərə qarşı həssas olan çəyirdəkli meyvə bitkilərinin vaxtında və düzgün mübarizə tədbirlərinin aparılmamasıdır. Aparılmış tədqiqatların nəticələrinə görə dünyada və eləcə də Azərbaycanda istehsal olunan məhsulun 30-40% -i xəstəlik və zərərvericilər səbəbindən məhv olur.

Xəstəlik və zərərvericilərin yayılması dünyada qlobal problemə çevrilərək dünya alimlərinin bir araya gəlməsinə səbəb olmuşdur. Əks halda dünyada ərzaq qıtlığı yaranmaqla qarşısı alınmaz fəsadlar yarana bilər. Bu baxımdan da BMT-nin Ərzaq və Kənd Təsərrüfatı Təşkilatı dünya əhalisinin ehtiyacını ödəmək məqsədilə vaxtaşırı tədbirlər planı hazırlayaraq dünya dövlətlərinə və eləcə də Azərbaycana təqdim etməklə müzakirələr aparır.

Bunları nəzərə alaraq çəyirdəkli meyvə bitkiləri üçün təhlükəli olan və respublikada geniş yayılmış bəzi xəstəlik və zərərvericilər, onlara qarşı mübarizə tədbirləri haqqında qısa məlumat verilir.

6.2. Çəyirdəkli meyvə bitkilərinin xəstəlikləri

Çəyirdəkli meyvə bitkilərində monilioz. Xəstəliyə praktiki olaraq bütün çəyirdəkli meyvə bitkilərində rast gəlinir. Xəstəliklə çiçək, toxumluq, meyvə və budaqlar sirayətlənirlər (Şəkil 6.1).

Şəkil 6.1. Çəyirdəkli meyvə bitkilərində monolioz