Yuxarıda yerləşən budaqların daha yaxşı fizioloji təminatını nəzərə alaraq, onların aşağıda yerləşən budaqlara tabe edilməsinə nail olmaq formavermənin əsas məqsədlərindən biridir. Bu məqsədə nail olmaq üçün yuxarı hissədə yerləşən budaqlar elə kəsilməlidir ki, onlar aşağıda yerləşən budaqların boyları ilə müqayisədə xeyli gödək olsun (Şəkil 5.11).

Şəkil 5.11. Budaqların tabeçiliyi
a-bir skelet budaq daxilində
b-ağacda

Beləliklə yuxarıda yerləşən budaqlar aşağı budağa tabe olur.

Budaqları fəzada sərbəst yerləşdirmək. Tumurcuqların budaq üzərində düzülüşündən asılı olaraq, onlardan inkişaf etmiş zoğlar müəyyən məsafələrlə eyni istiqamətdə inkişaf edir.

Hər bir budaq sərbəst fəzaya malik olmaqla bərabər, gövdə üzərində olan qonşu budaqlardan üfqi istiqamətdə ayrılma bucağı ən azı 90°-lik bucaq altında olmalıdır.

Məhsula düşməni tezləşdirmək. Meyvə bitkilərinin məhsula düşmə vaxtı, digər amillərlə yanaşı çətrə verilən formadan və onun budama qaydasından da asılıdır. Budaq və zoğların uclarının vurulması ilə də məhsula düşməni tezləşdirmək mümkündür. Bu məqsədlə birillik budağın boyunun 1/2-1/3 hissəsi qədəri kənara, aşağı baxan tumurcuğa kəsilir. Qalan hissə üzərində əmələ gələn zoğlardan əsasa yaxın olanlar nisbətən zəif, uc hissədəkilər isə nisbətən güclü boya malik olur (Şəkil 5.12). Həlqələmə, boğma, gerbləmə ilə də məhsula düşməni tezləşdirmək mümkündür. (Şəkil 5.13) | Şəkil 5.12. Budaqların əyilməsindən asılı olaraq tumurcuqların oyanması, zoğların boyu və məhsul verməsi 1-Şaquli vəziyyətdə; 2,3-Ayrılma bucağı artırıldıqda; 4-Üfqi vəziyyətə (30°) yaxın; 5-Üfqi vəziyyətdə; 6-Qövsi vəziyyətdə.