Meyvə bağının fəaliyyət dövrü bir-birindən fərqli olan iki mərhələdən ibarətdir.

İlk mərhələ ağaclar bağa əkiləndən onlar tam məhsula düşənə qədər olan dövrdür ki, bu yaşda olan bağ - cavan bağ adlanır.

Ağaclar sabit məhsula düşən vaxtdan (böyümə və məhsulvermə dövrü), onlar potensial imkanlarını tükəndirməyə başladıqları vaxta qədər (məhsulvermə, quruma, boy dövrü) olan mərhələdə bağ-məhsuldar bağ adlanır.

Müxtəlif mərhələlərdə olan bağda tətbiq olunan aqrotexnoloji əməliyyatlar da qismən fərqli olduğundan onların ayrıca təqdim olunması tələb olunur.

Cavan bağda olan bitkilər məhsuldar bağda olan bitkilərdən güclü vegetativ boyları ilə fərqlənirlər. Bu dövrdə həm yerüstü hissədə və həm də kök sistemində bitkilər onlar üçün ayrılmış atmosfera və rizosferanı tamamilə əhatə edirlər. Vegetativ boyla bərabər çətrin aşağı və mərkəzi hissəsindən başlayaraq vegetativ hissələr üzərində tədricən generativ hissələr, müxtəlif tipli meyvə budaqcıqları əmələ gəlir. Generativ hissələrin əmələ gəlməsi vaxtı və tempi sortun bioloji xarakterindən, calaqaltıdan başqa, həm də çətir formasından və budamadan asılıdır. Ona görə də məhsuldar bağdan fərqli olaraq, cavan bağda aqrotexnoloji tədbirlər kompleksinə ilk növbədə, formavermə və formaverici budama ilə yanaşı, cərgəaralarından istifadə məsələləri də daxil edilir.

Yeni əkilmiş ağaclar itirilmiş köklərin bərpası üçün böyük diqqət və qulluq tələb edir. Ona görə də ağaclar əkildikləri il, cərgəarası qara herik altında saxlanır, ağaclar tez-tez suvarılır, alaqlarla və qaysaqla daim mübarizə aparılır, gövdə ətrafı sahə, su ilə az təminatlı yerlərdə müxtəlif materiallarla mulçalanır. Dağlıq rayonlarda isə gövdə əhənglə ağardılır ki, gün yanğısı baş verməsin. Cavan ağacların gövdələri zərif və şirəli olduğundan payızdan əkilmiş ağacların gövdələri müxtəlif gəmiricilər tərəfindən zədələnir. Bunun qarşısını almaq məqsədilə gövdə ətrafına günəbaxan yağı və sink fosfidlə qarışdırılmış qarğıdalı, arpa, vələmir dəni (hər kq dənə 30 q yağ və 30-40 q zəhər) səpilir. Belə aldadıcı yem gəmiricilərin yuvalarının ağzına qoyulur.

Gövdənin qoruyucu kağız-lent, tol, günəbaxan gövdəsi və s. Materiallarla sarınması da onun gəmiricilərdən qorunmasına kömək edir (Şəkil 5.1).

Şəkil 5.1. Ağacların gövdəsinin gəmiricilərdən qorunması
5.1. Torpağın becərilməsi və ondan səmərəli istifadə

Ağaclar bağa əkildikdən sonra birinci il, cərgəaraları şum edilməklə, alaq otlarından azad qara herik altında saxlanır.