Meyvələr əsasən yağışsız havada yığılmalıdır. Yığım, çətrin aşağı hissəsində, kənardan başlayır, mərkəzə və yuxarıya doğru davam etdirilir (Şəkil 7.1).

Məhsul emal üçün istifadə ediləcəksə, yığımı mexanikləşdirmək olar (Şəkil 7.2 və Şəkil 7.3).

Meyvələrin çeşidlənməsi, kalibrləşdirilməsi və qablaşdırılması. Yığılmış meyvələr dərhal meyvə saxlayıcılarına daşınır və əmtəəlik işlənmə üçün təhvil verilir. Açıq havada 20-25 °C temperaturda meyvələr tez yetişdiyindən onlar saxlanma dövrünü 10-15 gün qısalda bilir. Meyvə yığılan kimi soyuducuya, əgər soyuducu yoxdursa talvar altında, sərin yerdə saxlanmalıdır.

Şəkil 7.3. Gilasın Mexanizmlərlə yığımı və təmizlənməsi

Çeşidləmə. Çeşidləmə, hər meyvə bitkisi üzrə sortların meyvələrinin keyfiyyət göstəricilərinə əsasən aparılır. Mövcud standartlara əsasən meyvələr birinci, ikinci çeşidə və qeyri-standart çeşidə ayrılır. Çeşidləmə zamanı meyvənin keyfiyyəti ilk növbədə onun sorta məxsus forma və rənginə, yetişmə dərəcəsinə, mexaniki və ya xəstəlik və zərərvericilərdən aldığı zədələrə görə müəyyənləşdirilir (Şəkil 7.4).

Əl ilə çeşidlənmiş meyvələr, onların qablaşdırılması işini asanlaşdırmaq məqsədilə, kalibrləşdirilir. Kalibrləşdirmə əmtəə çeşidi daxilində meyvələrin ölçülərinə və ya kütləsinə görə paylanmasıdır.

Çəyirdəkli meyvə bitkilərinin bir qrupunun (albalı, gilas, alça, xırda meyvəli gavalı və s.) meyvələri kalibrlənmir. Digərlərinin (ərik, şaftalı, gavalı və s.) meyvələri üç kalibrə - iri, orta və xırda kalibrə bölünür.

Meyvələrin nəqliyyata və saxlanmaya davamlılığı onların qablaşdırılmasından xeyli asılıdır. Düzgün aparılmayan qablama nəticəsində meyvələrin ciddi zədələnməsi baş verə bilir ki, bunun da nəticəsində onun saxlanması müddəti xeyli azalır.