Öyrənmə elementi vacibliyi haqqında məlumat:

Qeyd edək ki, çəyirdəkli meyvə bitkiləri bir çox meyvə bitkiləri ilə yanaşı azərərbaycanın əlverişli torpaq iqlim şəraitinə uyğunlaşaraq, xalq tərəfindən geniş istifadə olunaraq becərilirlər. Çəyirdəkli meyvə bitkilərinin respublikamızda geniş yayılmasına zəmin yaradan səbəblərdən ən başlıcası yerli şəraitin bioekoloji xüsusiyyətləri və bu bitkilərin yerli şəraitdə asan becərilməsidir. Bioekoloji xüsusiyyətlər dedikdə bitkilərinbir-birinin və ətraf mühit amillərinin təsiri altında qazandıqları bioloji xüsusiyyətləri nəzərdə tutulur. Bildiyimiz kimi hər bir bitki orqanizmi onları əhatə edən xarici şəraitlə birbaşa əlaqədə olurlar və bu amillərin nəticəsində də, bir sıra xüsusiyyətləri qazanıb və ya itirə bilirlər. Çəyirdəkli meyvə bitkilərinin xarici şərait amillərinə tələbatı bitkinin yaşından, ilin fəslindən və fenoloji fazaların gedişatından bilavasitə asılıdır. Yüksək və keyfiyyətli məhsul əldə etmək istəyən hər bir şəxs bitkilərin bir-biri ilə əlaqəsini, xarici mühit amillərinə münasibətini yaxşı bilməklə bitkinin bioloji xüsusiyyətlərinə uyğun düzgün aqrotexniki qulluq həyata keçirməlidir. Bitkilərin bir-birinə və ətraf mühit amillərinə münasibətlərini öyrənmədən yüksək məhsul istehsalına nail olmaq mümkün deyil. Məlumdur ki, bitkinin böyüməsi inkişafı üçünhəlledici əhəmiyyətə malik olan amillər təklikdə yox, bitkiyə kompleks şəkildə təsir göstərir. Bitkiyə bir amilin müsbət təsir etməsi üçün digər amillərində olması və onların qarşılıqlı münasibəti normal olmalıdır. Məsələn, bitkinin torpaqda olan qida maddələrindən istifadə edə bilməsi üçün torpaqda mütləq müəyyən dərəcədə istilik və rütubət olması vacibdir. Bu və ya digər digər amilin çatışmazlığı, yaxud həddən artıq olması bitkinin həyat fəaliyyətində öz mənfi təsirini göstərir, onun böyüməsinə və inkişafına mane olur. Bu fəsildə verilən biliklər bütün bu xoşa gəlməz halların baş verməməsinə - məhsuldarlığı aşağı salan və ya onu ləngidən digər səbəblərin qarşısının alınmasına kömək edəcəkdir.

Bu fəslin sonunda növbəti məsələlər öyrəniləcək:

- Çəyirdəkli meyvə bitkilərində tumurcuqların tiplərini, meyvəvermə xarakterini, meyvə budaqcıqlarının tiplərini, çiçək, çiçək topası və meyvənin quruluşunu öyrənəcəksiniz, praktiki olaraq onları müəyyənləşdirmək və tanımaq qabiliyyətinə malik olacaqsınız;
- Çəyirdəkli meyvə bitkilərinin böyümə və inkişafında iqlim (rütubət, temperatur, işıq, hava və külək) amillərinin rolunu, onların çatışmazlığının və artıqlığının bitkilərə təsir mexanzimini öyrənəcəksiniz və hər iki halda bitkilərdə baş verən fəsadları praktiki olaraq təyin edə biləcəksiniz;
- Çəyirdəkli meyvə bitkilərinin böyümə və inkişafında edafit (torpaq, qida maddələri) amillərinin rolunu öyrənəcəksiniz, onlar üçün əlverişli və yaxud yararsız olan torpaq tiplərini tanıyacaqsınız, qida elementlərinin çatışmazlığı və yaxud ifrat dərəcədə olması zamanı bitkilərdə gedən dəyişiklikləri praktiki olaraq təyin etmək vərdişinə malik olacaqsınız;
- Çəyirdəkli bitkilərinin böyümə və inkişafında relyefin rolunu öyrənəcəksiniz, d.s. hündürlük, maillik və yamacların ekspozisiyasının (cəhətləri) temperatur, hava və rütubət rejiminə, eyni zamanda aqrotexnoloji əməliyyatların mexanikləşdirilməsinə təsirini biləcəksiniz;
- Biotik amillərin (faydalı və zərərli canlıların, mikroorqanizmlərin, müxtəlif bitkilərin) çəyirdəkli meyvə bitkilərinin böyümə və inkişafında rolunu öyrənəcəksiniz.