Kopulirovka calağının vurulma qaydası belədir. Calaqçı calaqaltını torpaq səthindən 10-15 sm hündürlükdə ölçür, ölçülmüş bu yerin arxasına sol əlini qoyub ona dayaq vermək üçün ovcunun içərisinə alır və barmaqları ilə möhkəm tutur. O, sağ əlinə bıçağı alıb calaqaltını çəpinə kəsir.

Stratifikasiya olunmuş çilikləri sort tərkibini qarışdırmadan çıxarıb yuyur, təmizləyir. O, qələmdə çəp kəsim alır. Bundan sonra çəpinə kəsimdən yuxarıda 3-4 ədəd sağlam tumurcuq seçib axırıncı tumurcuğun arxasından qələmi çəpinə kəsir.

Şəkil 2.18 yaxşılaşdırılmış kopulirovka

Kopulirovka calağını vurmaq üçün calaqçı dərhal qələmin çəpinə olan kəsimini, calaqaltıdakı çəp kəsimin üzərinə qondarır və sarıyır. Əgər calaq yeri sintetik pərdə ilə sarınıbsa oraya bağ məlhəmi sürtməyə ehtiyac qalmır.

Yaxşılaşdırılmış kopulirovka calağı. Qələmin calaqaltına möhkəm bitişməsi və tərpənməməsi məqsədi ilə həm calaqaltıda, həm də qələmdəki çəp kəsimlərin ortasında onların uzunluqlarına doğru eninə kəsim aparılır. Bu əməliyyatın nəticəsində kəsimlər dilə oxşar olduqlarından belə calağa dilli calaq, yaxşılaşdırılmış kopulirovka calağı, habelə ingilis calağı da deyilir (Şəkil 2.18).

Körpü qələm calağı. Cavan meyvə ağacının gövdəsi müxtəlif səbəblərdən zədələnə bilər. Qış dövründə dovşanlar və digər gəmiricilər cavan meyvə ağacının, xüsusilə cavan alma, armud ağacının şirəli, zərif gövdə qabığını oduncaqdan gəmirir. Nəticədə ağacın yeraltı hissəsi ilə yerüstü hissəsi arasında qarşılıqlı əlaqə pozulur. Bunun üçün əvvəlcə gövdənin zədələnmiş yerini sağlam toxuma çıxana qədər iti bıçaqla təmizləyir, sonra onun aşağı və yuxarı tərəfindən qondarma göz calağında olduğu kimi sağlam qabığı çıxıntı şəklində açır və ya qabıqaltı qələm calağında olduğu kimi zədənin aşağısında və yuxarısında qabığı çərtirlər. Gövdəsi zədələnmiş ağacın, yaxud həmin sortdan və ya cinsdən olan başqa sağlam ağacın çətrindən birillik zoğ kəsilir və həmin zoğdan gövdənin zədələnən hissəsinə uyğun ölçüdə «çəp» və ya «pazşəkilli» kəsimlə qələm hazırlanır. Sonra qələmin bir ucunu zədələnmiş yerdən yuxarıda, digər ucunu isə aşağı tərəfdə qabığı çıxarılmış və ya qabığı çərtilmiş hissəyə geydirib aşağıdan və yuxarıdan sarıyaraq üzərini məlhəmləyirlər.

Qış qələm calağı. Qış qələm calağı üsul olmayıb yalnız icrası vaxtına görə, hər hansı qələm calağı növündən fərqlənir. Qış calağı adətən qışda, istixana və ya otaq şəraitində stol üzərində vurulur (Şəkil 2.19).

Qış calağının vurulması vaxtı. Əksər tədqiqatçılar qış calağının dekabr ayında vurulmasının faydalılığını müəyyən etmişlər və tinglik təsərrüfatlarında calağı dekabr ayının birinci ongünlüyündən başlayaraq yanvar ayının ikinci ongünlüyünədək davam etdirirlər.