Göz calağına hazırlıq işləri. Göz calağını bir qayda olaraq birillik, karandaş yoğunluğunda - gövdəsinin yoğunluğu 0,7-1 sm olan calaqaltılara vururlar.. Göz calağı vurulan dövrdə calaqaltının qabığı oduncaqdan asanlıqla ayrılmalıdır. Qabığın oduncaqdan ayrılmasını calaq vurmağa başlamazdan çox əvvəl təyin etmək lazımdır. Qabığın oduncaqdan asanlıqla ayrılması göz calağına başlamağı vaxtını göstərir. Bəzən yoxlama zamanı qabığın oduncaqdan çətin və ya tamamilə ayrılmaması müşahidə olunur. Bu halda calağa başlamazdan bir neçə gün əvvəl calaqaltılar becərilən sahə bol suvarılır. Sahəyə verilmiş su qabığın oduncaqdan ayrılmasını sürətləndirir.

Adi göz calağının vurulması texnikası. Adi göz calağı qabıqaltı göz calağı qrupuna daxildir. Onun icra qaydası ardıcıllığı aşağıda göstərilən əməliyyatlardan təşkil olunur: (Şəkil 2.15). Çilik və ya zoğdan sipərciyin kəsilib çıxarılması; Calaqaltının ştambında «T»-şəkilli yarığın açılması; Sipərciyin «T»-şəkilli yarığa geydirilməsi; «T»-şəkilli yarığa geydirilmiş sipərciyin - calağın sarınması. Göz calağı vurularkən sipərcik iki formada götürülməklə vurula bilər. Sipərciyin oduncaqlı çıxarılması texnikası. Sipərciyin oduncaqsız çıxarılması texnikası. | Şəkil 2.15 Göz calağınln vurulma texnikası 

Ştambda «T»-şəkilli yarığın hündürlüyü. Tumsarlarda 6-10 sm, klon calaqaltılarda isə torpaq səthindən 20-25 sm hündürlükdə yarıq açılır.

Ştambda yarığın yeri. Qızmar Günəşin təsirindən göz və cavan zoğun yanmasının qarşısını almaq, calaqaltının ştambında «T»-şəkilli yarığı onun şimal cəhətində cərgələrin uzununa istiqamətdə yuxarıda qeyd olunduğu kimi torpaq səthindən müəyyən edilmiş hündürlükdə açırlar.

Ştambda «T»-şəkilli yarığın açılması. Calaqaltıda şirə hərəkəti tam fəaliyyətdə olub kambi qatı oduncaqdan asanlıqla ayrılan dövrdə yarığın açılmasına başlayırlar. Açılmış yarıqda uzununa kəsik sipərciyin uzunluğundan 0,5 sm artıq olmalıdır.

Sipərciyin yarığa geydirilməsi. Sipərciyi çilik və ya zoğdan çıxaran kimi onu dərhal «T»-şəkilli yarığa geydirmək lazımdır Sipərcikdə olan göz və ya tumurcuq yarığın ortasında durmalıdır.

Calağın sarınması. Calağın sarınmasında məqsəd komponentlərdəki kambi qatlarını qurumaqdan, onların bir-birinin üzərinə düşmələrini, sıxılaraq möhkəm bitişmələrini sürətləndirmək, calağın tutmasını təmin etməkdən ibarətdir.